Fremur jákvæð viðhorf í garð innflytjenda koma fram í könnun á viðhorfum almennings til innflytjenda og fjölmenningarsamfélagsins sem Félagsvísindastofnun Háskóla Íslands framkvæmdi í haust . Könnunin var gerð að beiðni félagsmálaráðuneytisins . Hún er liður í mælingum á viðhorfum samfélagsins til innflytjenda á gildistíma framkvæmdaáætlunar í málefnum innflytjenda fyrir árin 2016 - 2019 . Markmið með könnuninni er að öðlast þekkingu á viðhorfum samfélagsins til innflytjenda og nýta hana til að rýna árangur tiltekinna aðgerða í framkvæmdaáætluninni og meta hvort nýrra sé þörf . Sambærileg könnun var framkvæmd árið 2017 . Samkvæmt niðurstöðum könnunarinnar í ár hafa ekki orðið markverðar breytingar á viðhorfum Íslendinga til innflytjenda á gildistíma núgildandi framkvæmdaáætlunar og eru landsmenn almennt fremur jákvæðir í garð innflytjenda og fjölmenningarsamfélagsins . Spurt var um afstöðu til fjölda innflytjenda , hvort það ætti að auka eða draga úr fjölda þeirra sem koma til landsins eða halda fjöldanum óbreyttum . Í samanburði við árið 2017 má sjá meiri tilhneigingu til þess að vilja halda óbreyttum fjölda innflytjenda . Um 31 prósent svarenda vilja auka fjöldann nokkuð eða mikið , 37 prósent vilja halda fjöldanum óbreyttum en 32 prósent vilja draga nokkuð eða mikið úr fjöldanum . Niðurstöður sýna tilhneigingu til meiri miðsækni bæði meðal þeirra sem þekkja innflytjendur , til dæmis í gegnum nám eða starf , fjölskyldutengsl , börn sín eða vinskap og þeirra sem þekkja ekki innflytjendur . Spurt var um hvort innflytjendur hafi almennt góð eða slæm áhrif á íslenskan efnahag og eru litlar breytingar milli ára þó tilhneigingin sé í þá átt að telja innflytjendur góða fyrir efnahaginn . Um 64 prósent svarenda töldu innflytjendur hafa góð áhrif á efnahaginn árið 2019 í samanburði við tæp 60 prósent árið 2017 . Könnun Félagsvísindastofnunar náði til 1.950 einstaklinga í netpanel Félagsvísindastofnunar Háskóla Íslands , en hann samanstendur af fólki 18 ára og eldra á landinu öllu sem hefur samþykkt að taka þátt í netkönnunum á vegum stofnunarinnar . Netpanellinn byggist á tilviljunarúrtaki úr þjóðskrá . Úrtakið var lagskipt eftir kyni , aldri og búsetu til þess að það endurspeglaði sem best samsetningu landsmanna . Gagnaöflun hófst 5. september og lauk 23. september 2019 . Alls svöruðu 945 könnuninni og er svarhlutfallið því 48,5 prósent .